Lionel Messi sýndi enn og aftur hversu stórkostlegur knattspyrnumaður hann er þegar Barcelona vann 5 : 2 - sigur á Mallorca á heimavelli í spænsku 1. deildinni í fótbolta í kvöld . Antoine Griezmann braut ísinn fyrir Barcelona á 7. mínútu og tíu mínútum síðar skoraði Messi sitt fyrsta mark . Ante Budimir minnkaði muninn tíu mínútum fyrir lok fyrri hálfleiks , en Barcelona bætti við tveimur mörkum fyrir hlé . Messi gerði það fyrra og Luis Suárez það seinna og var staðan í leikhléi 4 : 1 . Budimir minnkaði muninn í 4 : 2 með sínu öðru marki eftir rúman klukkutíma , en Messi átti kvöldið . Argentínumaðurinn skoraði þriðja markið sitt og fimmta mark Barcelona á 83. mínútu og þar við sat . Barcelona er í toppsætinu með 34 stig , eins og Real Madríd . Liðin mætast í Barcelona þann 18. desember .